《宋铙歌鼓吹曲 其三》
宋代·谢翱

黎之野，弥苍莽。迤壶关，属上党。有雄矫健，曰馀宿将。

于故之思，有示厥像。倚孽狐，势方张。辨臣献议，劝下太行。

趋怀孟虎牢，计之上。争洛邑，以东乡。王师奄至，扼其吭。

帝授方略，中厥状。兽穷骇突，死卒以炀。胁从已逮，孥肆放。

凯歌回，皇威畅。

作者简介：（1249—1295）福建长溪（宁德市福安市晓阳镇人），字皋羽，一字皋父，号宋累，又号晞发子。恭帝德祐中元兵南下，文天祥开府延平，率乡兵数百人投之，任咨议参军。及天祥兵败，脱身潜伏民间，避地浙东。尝过严陵，登钓台，祭奠天祥，有《西台恸哭记》传世。后至浦江，与方凤、吴思齐等结月泉吟社。卒，友人方凤、吴思齐等从其初志葬于钓台南。有《晞发集》，编有《天地间集》、《浦阳先民传》等。